Document ID: 32003R0432

Kommissionens forordning (EF) nr. 432/2003
af 7. marts 2003
om ændring af forordning (EF) nr. 1331/2002 om en særlig løbende licitation for produktionsåret 2002/03 med henblik på fastsættelse af en eksportafgift og/eller eksportrestitution for hvidt sukker
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), ændret ved Kommissionens forordning (EF) nr. 680/2002(2), særlig artikel 22, stk. 2, artikel 27, stk. 5 og 15, og artikel 33, stk. 3, og
ud fra følgende betragtninger:
(1) Efter artikel 1 i Kommissionens forordning (EF) nr. 1331/2002(3) åbnes der en særlig løbende licitation med henblik på fastsættelse af en eksportafgift og/eller eksportrestitution for hvidt sukker til alle bestemmelsessteder.
(2) Efter artikel 27, stk. 5, første afsnit, i forordning (EF) nr. 1260/2001 kan situationen på verdensmarkedet eller de særlige forhold på visse markeder gøre det nødvendigt at differentiere restitutionen for de produkter, der er nævnt i den pågældende forordnings artikel 1, efter bestemmelsessted.
(3) Den betydelige og hurtige stigning i præferenceimporten fra de vestbalkanske lande siden begyndelsen af 2001 og eksporten af sukker fra EU til disse lande synes at have en udpræget kunstig karakter.
(4) For at undgå misbrug i form af reimport til EU af sukker, for hvilket der er ydet eksportrestitution, bør der for de i forordning (EF) nr. 1331/2002 omhandlede produkter ikke fastsættes afgift eller restitution ved eksport til de vestbalkanske lande.
(5) Der bør derfor foretages ændringer i forordning (EF) nr. 1331/2002.
(6) Under hensyn til licitationsdatoerne bør denne forordning straks træde i kraft.
(7) Forvaltningskomitéen for Sukker har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
Artikel 1, stk. 1, i forordning (EF) nr. 1331/2002 affattes således:
"1. Der åbnes en løbende licitation med henblik på fastsættelse af en eksportafgift og/eller eksportrestitution for hvidt sukker henhørende under KN-kode 1701 99 10 for alle bestemmelsessteder undtagen Albanien, Kroatien, Bosnien-Hercegovina, Serbien og Montenegro(4) og Den Tidligere Jugoslaviske Republik Makedonien. I licitationens gyldighedsperiode holdes der dellicitationer."
Artikel 2
Medlemsstaterne ændrer licitationsbekendtgørelserne for at bringe dem i overensstemmelse med de i artikel 1 fastsatte bestemmelser.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. marts 2003.

Labels: 3
17